জয়পুরহাট : জয়পুরহাটে বন্যার পানি কিছুটা কমলেও আক্কেলপুর উপজেলার মাদারতলী ঘাট এলাকায় বন্যা নিয়ন্ত্রণ বাঁধের প্রায় ২০ মিটার ভেঙে গেছে। এতে নতুন করে বেশ কয়েকটি এলাকা প্লাবিত হওয়ার আশঙ্কা দেখা দিয়েছে। গত বৃহস্পতিবার সন্ধ্যা পর্যন্ত চেষ্টা করেও স্থানীয় বাসিন্দারা বাঁধটি পুরোপুরি মেরামত করতে পারেননি। জয়পুরহাট পানি উন্নয়ন বিভাগের উপবিভাগীয় প্রকৌশলী এ কে এম নজমুল হক বলেন, যদি বাঁধটি পুরোপুরি মেরামত করা সম্ভব না হয়, তাহলে অন্তত ১০ গ্রাম নতুন করে প্লাবিত হবে। নজমুল হক জানান, বৃহস্পতিবার সন্ধ্যায় তুলসীগঙ্গার পানি বিপৎসীমার ৬২ সেমি ওপর দিয়ে প্রবাহিত হলেও তা কমে গতকাল শুক্রবার সকাল পর্যন্ত ৪১ সেমি ওপর দিয়ে প্রবাহিত হয়।